Γνωμοδότηση της Οικονομικής και Κοινωνικής Επιτροπής για την «Πρόταση Κανονισμού (ΕΚ) του Συμβουλίου για τη θέσπιση μεταβατικών διατάξεων στον κανονισμό (ΕΚ) αριθ. 1626/94, για την πρόβλεψη ορισμένων τεχνικών μέτρων διατήρησης των αλιευτικών πόρων στη Μεσόγειο» () (97/C 30/25)

Στις 3 Ιουνίου 1996, το Συμβούλιο αποφάσισε, δυνάμει των άρθρων 43 και 198 της Συνθήκης περί ιδρύσεως της Ευρωπαϊκής Κοινότητας, να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 18 Ιουλίου 1996 με βάση την εισηγητική έκθεση του κ. J. Muρiz Guardado.

Κατά την 338η σύνοδο ολομέλειας της 25ης και 26ης Σεπτεμβρίου 1996 (συνεδρίαση της 25ης Σεπτεμβρίου 1996), η Οικονομική και Κοινωνική Επιτροπή υιοθέτησε με 68 ψήφους υπέρ, 8 κατά και 10 αποχές την εξής γνωμοδότηση.

1. Εισαγωγή

1.1. Με τον Κανονισμό (ΕΚ) 1626/94, που υιοθετήθηκε στις 27 Ιουνίου 1994, θεσπίσθηκαν τεχνικά μέτρα διατήρησης των αλιευτικών πόρων στη Μεσόγειο. Με το θέσπισμα αυτό καθορίζονται ελάχιστα μεγέθη αλιευμάτων για ορισμένα είδη καθώς και τα μικρότερα μεγέθη ματιών για τα δίχτυα.

1.2. Η Επιτροπή, για να αντιμετωπίσει ορισμένα συγκεκριμένα προβλήματα των ιταλών αλιέων της Αδριατικής, προτείνει, με την παρούσα πρόταση, προσωρινές παρεκκλίσεις από τις διατάξεις του προαναφερθέντος Κανονισμού, επιτρέποντας την αλίευση και εμπορία ιχθύων μεγέθους μικροτέρου του ελαχίστου.

1.3. Η Επιτροπή προβλέπει ακόμη τη δυνατότητα επέκτασης και σε άλλες περιοχές της Κοινότητας των μόνιμων μέτρων παρεκκλίσεων του παρόντος θεσπίσματος όσον αφορά τα νεογνά ιχθύων.

2. Γενικές παρατηρήσεις

2.1. Η ΟΚΕ αναγνωρίζει ότι οι προσαρμογές που προτείνονται με τον Κανονισμό (ΕΚ) αριθ. 1626/94 δεν αποτελούν εξαίρεση εφόσον με το εν λόγω θέσπισμα προβλέπονται ήδη άλλες παρεκκλίσεις.

2.2. Η ΟΚΕ επισημαίνει, επίσης, την πληροφορία της Επιτροπής σύμφωνα με την οποία η υπό εξέταση πρόταση δεν ανταποκρίνεται πλήρως στο αρχικό αίτημα που υπέβαλαν οι ιταλικές οργανώσεις καθώς και το γεγονός ότι πρόκειται για προσωρινή παρέκκλιση.

2.3. Εντούτοις, το τμήμα υπενθυμίζει τις παρατηρήσεις που διατυπώνονται σταθερά στις γνωμοδοτήσεις της ΟΚΕ στον τομέα διατήρησης και διαχείρισης των αλιευτικών πόρων οι οποίες είναι αντίθετες προς το πνεύμα της παρούσας πρότασης της Επιτροπής και με τις οποίες υπογραμμίζεται η ανησυχητική μείωση των αλιευτικών πόρων στην περιοχή και η ανάγκη να υιοθετηθούν επειγόντως διορθωτικές πολιτικές και μέτρα. Την αυτή ανησυχία εξέφρασε και το ΕΚ και η ίδια η Επιτροπή.

2.4. Η ΟΚΕ υπογραμμίζει ακόμη ότι τα δεδομένα που διαθέτει η Επιτροπή και έχουν επιβεβαιωθεί από μελέτες και έρευνες που διεξήγαγαν διεθνείς οργανισμοί - όπως ο Οργανισμός των Ηνωμένων Εθνών για τη Διατροφή και τη Γεωργία (FAO) - αποδεικνύουν την υπερεκμετάλλευση των πόρων της Μεσογείου και την επιτακτική ανάγκη για αναδιάρθρωση του τομέα της αλιείας.

2.5. Τα στοιχεία αυτά ενισχύουν την πεποίθηση σύμφωνα με την οποία καθίσταται αναγκαία η βαθμιαία μετατροπή των τρόπων εκμετάλλευσης και ορισμένων αλιευτικών πρακτικών στη Μεσόγειο, ιδίως εκείνων που είναι πιο επιβλαβείς τα νεογνά ιχθύων 7 εάν δεν γίνει αυτό δεν θα επιτευχθεί η ορθολογική εκμετάλλευση των αλιευτικών πόρων σε σταθερή βάση.

2.6. Συνεπώς, τα προτεινόμενα μέτρα με την παρούσα πρόταση Κανονισμού, καίτοι είναι μεταβατικού χαρακτήρα και έχουν χρονικό περιορισμό, αποτελούν σοβαρό προηγούμενο το οποίο μπορεί να υπονομεύσει τις προσπάθειες που κατεβλήθησαν με σκοπό τη χάραξη μιας πολιτικής για τη διατήρηση των αλιευτικών πόρων στη Μεσόγειο.

2.6.1. Ας προστεθεί ακόμη ότι το ενδεχόμενο επέκτασης της ισχύουσας παρέκκλισης σε άλλες περιοχές έχει ιδιαίτερη σοβαρότητα διότι μπορεί να υπονομεύσει τις προσπάθειες που έχουν καταβληθεί μέχρι στιγμής στην Κοινότητα με σκοπό τη μείωση της θνησιμότητας των νεογνών ιχθύων λόγω αλίευσης.

2.7. Η ΟΚΕ προτείνει την ενίσχυση των μέτρων ελέγχου των εκφορτώσεων στα σύνορα της Κοινότητας και ζητεί από την Επιτροπή να ασκήσει πίεση στις τρίτες χώρες που εκμεταλλεύονται τους ίδιους πόρους στη Μεσόγειο να καταβάλουν παρεμφερείς προσπάθειες με στόχο την ορθολογική εκμετάλλευση των αλιευτικών πόρων και τη διαιώνιση των αλιευτικών δραστηριοτήτων στην περιοχή.

2.8. Η ΟΚΕ συνιστά ακόμη την ενίσχυση των δράσεων ενημέρωσης και των επαγγελματιών και των καταναλωτών γενικά όσον αφορά τα ελάχιστα επιτρεπόμενα μεγέθη και την κατανάλωση νεογνών ιχθύων, καθώς και των μέτρων ελέγχου γενικά και ειδικότερα στις εκφορτώσεις στα σύνορα της Κοινότητας. Η ΟΚΕ, για τους λόγους που αναφέρθηκαν, δεν μπορεί να συμφωνήσει με τα μέτρα που προτείνονται με τον παρόντα Κανονισμό. Εντούτοις, έχοντας συναίσθηση των κοινωνικών και οικονομικών επιπτώσεων που θα έχει η υιοθέτηση των μόνιμων τεχνικών μέτρων του Κανονισμού (ΕΚ) αριθ. 1626/94 στην εν λόγω περιοχή της Ιταλίας, ζητεί από την Επιτροπή να χρησιμοποιήσει τους υφιστάμενους διαρθρωτικούς μηχανισμούς προκειμένου να αμβλυνθούν οι αρνητικές επιπτώσεις και να ικανοποιηθούν οι θεμιτές ανησυχίες των αλιέων των περιοχών αυτών.

Βρυξέλλες, 25 Σεπτεμβρίου 1996.

Ο Πρόεδρος της Οικονομικής και Κοινωνικής Επιτροπής

Carlos FERRER

() ΕΕ αριθ. C 176 της 19. 6. 1996, σ. 14.